**Skákfélag Akureyrar starfsárið 2017-2018:**

**Helstu mótaúrslit**

(skýrsla lögð fram á aðalfundi félagsins 9. september 2018)

**Hautmót 2017, teflt í september.**

Mótið var tvískipt. Í fyrri hlutanum voru tefldar sjö atskákir en í síðari hlutanum fimm kappskákir. Til úrslita voru lagðir saman vinningar keppenda úr báðum hlutunum og giltu þá vinningar í kapp-skákunum tvöfalt. Eftir fyrri hlutann var Jón Kristinn Þorgeirsson efstur með 6,5 vinning, næstir honum komu þeir Sigurður Arnarson með 5 vinninga og Áskell Örn Kárason með 4,5. Keppendur í þessum hluta voru 11.

Smávegis breytingar urðu á hópnum fyrir síðari hlutann. Jón Kristinn hélt uppteknum hætti og fékk 4,5 vinning úr skákunum fimm, en Áskell kom á hæla honum með 4 vinninga. Þegar upp var staðið og vinningar lagðir saman skv. ofangreindri reglu varð röð efstu manna þessi:

1. Jón Kristinn Þorgeirsson 15,5

2. Áskell Örn Kárason 12,5

3. Sigurður Arnarson 11

4. Ólafur Kristjánsson 10

5. Smári Ólafsson 9

Þetta var fjórði meistaratitill Jóns Kristins á jafnmörgum árum, en hann hefur verið afar sigursæll á mótum félagsins.

Jón Kristinn vann einnig **hausthraðskákmótið**; Ólafur Kristjánsson varð í öðru sæti og Áskell Örn Kárason í því þriðja.

**Atskákmót Akureyrar í nóvember 2017**

Enn varð Jón Kristinn hlutskarpastur; Andri Freyr Björgvinsson varð annar og Haraldur Haraldsson þriðji.

**Mótaröðin**

fór fram í átta lotum frá september til desember 2017 og enn sigraði Jón Kristinn. Silfur fékk Sigurður Arnarson og brons Elsa María Kristínardóttir. Samanlagðir vinningar í sex mótum komu til úrslita.

**Jólahraðskákmótið**

Hér var sami sigurvegari og áður, Jón Kristinn Þorgeirsson. Áskell Örn Kárason og Símon Þórhallsson urðu jafnir í öðru sæti.

**Hverfakeppnin**

Eins og undanfarin ár tóku tvö lið þátt í keppninnim, sem ávallt er haldin milli jóla og nýjárs. Annað liðið var skipað keppendum sem bjuggu utan Glerár og á Oddeyri, en hitt liðið kom af Brekkunni. Keppt var bæði í hraðskák og atskák og höfðu brekkubúar sigur í báðum viðureignum. Níu keppendur skipuðu hvort lið.

**Skákþing Akureyrar 2018**

Skákþingið hófst að venju snemma í janúar og lauk í febrúar. Var telft um sæmdartitillinn „Skákmeistari Akureyrar“ í 81. sinn. Sjö keppendur skráðu sig til leiks í meistaraflokki, sem er heldur færra en undanfarin ár. Mótið var engu að síður vel skipað.

Eins og mátstaflan ber með sér urðu þéir Rúnar Sigurpálsson og Jón Kristinn Þorgeirsson efstir og jafnir á mótinu og telfdu einvígi um meistaratitlinn. Þeir gerðu fyrst jafntefli í tveimur kappskákum og tóku þá við tvær atskákir. Þær vann Rúnar báðar og er því skákmeistari Akureyrar 2018.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Skákþing Akureyrar 2018 |  | 1 | 2 | 3 | 4 | 5 | 6 | 7 | v. |
| 1 | FM Rúnar Sigurpálsson | 2266 |   | 1 | 0 | ½ | 1 | 1 | 1 | 4½ |
| 2 | Andri Freyr Björgvinsson | 2003 | 0 |   | 1 | ½ | 1 | 1 | 1 | 4½ |
| 3 | FM Jón Kristinn Þorgeirsson | 2319 | 1 | 0 |   | 1 | 1 | 0 | 1 | 4 |
| 4 | Símon Þórhallsson | 2040 | ½ | ½ | 0 |   | 0 | 1 | 1 | 3 |
| 5 | Sigurður Eríksson | 1845 | 0 | 0 | 0 | 1 |   | 1 | 1 | 3 |
| 6 | Haraldur Haraldsson | 1978 | 0 | 0 | 1 | 0 | 0 |   | 1 | 2 |
| 7 | Benedikt Stefánsson | 1297 | 0 | 0 | 0 | 0 | 0 | 0 |   | 0 |

Rúnar vann einnig **Hraðskákmót Akureyrar**, eftir að hafa lagt Áskel Örn Kárason að velli í einvígi, en þeir komu jafnir í mark með 16 vinninga í 17 skákum á mótinu sjálfu. Þriðji varð svo Ólafur Kristjánsson.

**Bikarmótið**

var að venju teflt í dymbilvikunni. Þetta er útsláttarmót þar sem keppendur falla út eftir þrjú töp (jafntefli= ½ tap). Í þetta sinn bar Jón Kristinn Þorgeirsson sigur úr býtum eftir að hafa unnið Símon Þórhallsson í úrslitaskák.

**Páskahraðskákmótið**

Var að venju háð á annan páskadag og nú var það Símon Þórhallsson sem vann allar skákirnar. Jón Kristinn varð annar og Andri Freyr þriðji.

**TM-mótaröðin**

Síðasti viðburðurinn á vormisserinu sem úrslit fengust í var mótaröðin kennd við TM. Þar var baráttan mjög jöfn og spennandi og bar Jón Kristinn sigur úr býtum einum vinningi á undan Símoni Þórhallssyni, Sigurður Arnarson varð þriðji. Um var að ræða röð sjö móta þar sem samanlagðir vinningar úr fimm mótum reiknuðust til úrslita. Alls komu 24 keppendur við sögu í þessari mótaröð.

**Startmótið 2018**

Að venju hófst nýtt keppnistímabil nú í haust með Startmóti þann 2. september sl. Þar urðu þeir Ólafur Kristjánsson og Áskell Örn Kárason efstir en Ólafur vann innbyrðis skák þeirra og var útnefndur sigurvegari. Jöfn í þriðja sæti urður þau Elsa María Kristínardóttir og Smári Ólafsson.

**Mót hjá börnum og unglingum**

Meðfram reglulegum æfingum fyrir börn og unglinga eru að jafnaði haldin nokkur mót sem eingöngu eru þeim ætluð. þessu voru helst á starfsárinu:

**Haustmót yngri flokka 2017**

Mótið var háð í nóvember og var teflt um titla í þremur aldursflokkum. Tefldar voru sjö umferðir með 7 mínútna umhugsunartíma. Fannar Breki Kárason varð efstur á mótinu, Gabríel Freyr Björnsson varð annar og Arnar Smári Signýjarson þriðji. Í einstökum aldursflokkum vann Arnar Smári flokk 14-15 ára, Fannar Breki flokk 11-13 ára og Jökull Máni Kárason barnaflokk (10 ára og yngri) eftir jafna og harða baráttu. Jafnir honum að vinningum voru þeir Ingólfur Árni Benediktsson, Jóel Snær Davíðsson, Tristan Pétur Guðnason og Örvar Þór.

**Skákþing Akureyrar 2018 – unglingaflokkur (14-16 ára)**

Mótið var háð í mars. Arnar Smári Signýjarson vann allar skákir sínar, sex að tölu; Fannar Breki Kárason varð annar og Gabríel Máni Erlingsson þriðji.

**Skólaskákmót Akureyrar 2018**

var háð snemma í apríl og að venju teflt í yngri flokki (1-7. bekkur) og eldri flokki (8-10. bekkur). Í yngri flokki varð Fannar Breki Kárason, Glerárskóla, hlutskarpastur en næstir komu þeir Jökull Máni Kárason, Glerárskóla og Ingólfur Bjarki Steinþórsson, Naustaskóla. Í eldri flokki sigraðir Arnar Smári Signýjarson, Giljaskóla en næstur var Gabríel Freyr Björnsson, Brekkuskóla. Allir þessir unnu sér keppnisrétt á umdæmismóti Noðrurlands eystra í skólaskák sem háð var síðari hluta aprílmánaðar. Á því móti unnu bæði Fannar Breki og Arnar Smári sér þátttökurétt á landsmótinu í Skólaskák sem fór fram í maí.

Þá var og teflt um Akureyrarmeistaratitilinn í barnaflokki sem Jökull Máni Kárason hreppti.

**Önnur skákmót**

Að venju tók Skákfélagið í **Íslandsmóti skákfélaga** og sendi fjórar sveitir til leiks í fyrri hluta keppninnar, A- og B-sveit í 1. deild, C-sveit í 3. deild og D-sveit í þeirri fjórðu. Fyrri hlutinn fór fram í október en sá síðari í mars og var í bæði skiptin teflt í Rimaskóla í Reykjavík. Segja má að þessi keppni hafi fyrir löngu unnið sér sess sem eitt vinsælasata, en um leið viðamesta og dýrasta verkefni félagsins á hverju starfsári enda tóku nú um 30 félagar þátt í mótinu. Því miður reyndist vegna forfalla ókleift fyrir D-sveitina að ljúka keppni og þurfti að draga hana úr keppni fyrir seinni hlutann. Árangur hinna sveitanna var eftir vonum; A-sveitin hafnaðai í fjórða sæti í 1. deild, en B-sveitin í því 10. Vitað var fyrirfram að hún myndi eiga erfitt uppdráttar í sterkri deild, þar sem fjöldi erlendra „málaliða“ mætir til leiks í sveitum keppinautanna. Þrátt fyrir þessa niðurstöðu var sveitin þó ekki langt frá því að bjarga sér frá falli. C-sveitin var í toppbaráttunni í 3. deild og hefði með hagstæðum úrslitum í lokaumferðinni getað unnið sér sæti í 2. deild. Það misheppnaðist þó í þetta sinn.

Alls tóku 13 félagsmenn þátt í **alþjóðlega Reykjavíkurskákmótinu** í marsmánuði. Bestum árangri náði Jón Kristinn Þorgeirsson, sem fékk 5 vinninga af 9 mögulegum. Athygli vakti líka góður árangur Arnars Smára Signýjarsonar, sem tefldi þarna á sínu fyrsta aðlþjóðlega móti. Hann fékk 4½ vinning og hækkaði mest allra keppenda á á stigum, eða um 90 stig.

Allmargir félagsmenn tóku þátt í **Skákþingi Norðlendinga**, sem háð var á Húsavík um mánaðarmótin apríl-maí. Þar varð Stefán Bergsson jafn tveimur öðrum í öðru sæti, en þrír Skákfélagsmenn urðu efstir norðlendinga á mótinu, hálfum vinningi á eftir sigurvegurunum. Aðeins þeir sem eiga lögheimili norðanlands geta unnið titilinn „skákmeistari Norðlendinga“ og var því gert upp á milli þeirra þriggja í þeirri glímu. Þar reyndist Jón Kristinn Þorgeirsson hlutskarpastur og hreppti því titilinni; var stigahærri en þeir Áskell Örn Kárason og Haraldur Haraldsson.

Snemma í maímánuði öttu félagar 60 ára og eldri kappi við skákmenn úr hópi eldri borgara í Reykjavík og fór taflið að venju fram í Flóðvangi í Vatnsdal. Fyrrverandi formaður félagsins, Karl Egill Steingrímsson, hafði vega og vanda að framkvæmd keppninnar, eins og undanfarin ár. Í þetta sinn báru norðanmenn lægri hlut, naumlega þó.

Af mótum á **erlendri grundu** má nefna að þeir Jón Kristinn Þorgeirsson og Símon Þórhallsson þátt í **Evrópumótinu í skák (U-18**) í Mamaia í Rúmeníu og stóðu sig báðir með prýði. Jón Kristinn telfdi einnig á **Norðurlandamótinu í skólaskák** sem fór fram í Finnlandi í febrúar og hafnaði þar í 3. sæti í A-flokki.

Í ágúst sl. náði Áskell Örn Kárason góðum árangri á **Evrópumóti öldunga** í skák í Noregi. Áskell varð jafn þremur öðrum í efsta sæti í flokki 65 ára og eldri og var hársbreidd frá því að vinna Evrópumeistaratitilinn, en hlaut annað sætið á stigum. Fyrir þennan árangur var hann útnefndur alþjóðlegum meistari í skák. Er Áskell annar skákfélagsmaðurinn sem öðlast þann titil á eftir Jóni Garðari Viðarssyni.